  Майя Бывальцева Пиналъёсты школае мыныны дасян понна 10 сюрс манетъем тыронъёсты Россиын улӥсьёс 16-тӥ гудырикошконэ басьтыны кутскозы. Кун кивалтэт юрттэтэз сётон радлыкез но куронъёсты юнматӥз. Михаил Мишустинэн кинюртэм пуктэт (постановление) тӧрлык ёзэслэн нимлыко сайтаз поттэмын. Одӥг пол висъяськись тыронэз 6-18 аресъем пиналъёслэн (6 арес 1-тӥ куарусёнозь тырмыны кулэ) анай-атайёссы, усыновительёс, опекунъёс, попечительёс басьтыны быгато. Со сяна, тыриськонлы вазиськыны быгато 18-23 аресъем сӧсыръёс, соос школаын яке интернатын валтӥсь шор ёзо дышетон программаосъя дышетско ке. Коньдонэз соос асьсэос, яке анай-атайзы, яке мукет оскем муртсы басьтыны быгатозы.  Мукет мерлыко юрттэтэз юнматон дыръя та тыриськон семьялэн огъя табышаз уз пыры Куриськонъёсты кутон 15-тӥ пӧсьтолэзьысен 1-тӥ шуркынмонозь мыноз. Сое кун юрттӥськетъёсъя портал пыр яке Пенси фондлэн интыысь ёзэтаз мыныса сётыны луэ. Со понна паспорт, нылпилэн вордскемез сярысь ужкагаз, анай-атайлэн но нылпилэн нимаз счётэзлэн номерез (СНИЛС), банкысь счётлэн реквизитъёсыз кулэ. Семьяын кӧня ке пиналъёс школае ветло ке, ваньзы понна одӥг куриськон тырмыт луоз. Кун юрттӥськетъёсъя порталын пусйиськем муртъёс куриськон сётыны ӧтёнъёс электрон почта пыр басьтыны кутскизы ни. Ивортонын гожтэм куриськонлы чӧлсконпус (ссылка) вань. Адямилы отысь сётэтъёсты (данные) эскерыны но куриськонэз Пенси фондэ ас кожаз келяны соглаш луэмзэ возьматыны кыле. Нош сыӵе ивортон ӧз ке вуы, куриськонэз ас кабинетын ас киын гожтоно луоз. Тодэ вайытом, школае ветлӥсь пиналъёсын семьяослы юрттэт висъян сярысь Россилэн азьмуртэз Владимир Путин 2021-тӥ арын 21-тӥ оштолэзе Федерал Собранилы вазиськонэз дыръя вераз. Со сярысь косэт (указ) 2-тӥ пӧсьтолэзе кинюртэмын вал. Удмуртиын тыриськонэз 190 сюрслэсь трос пиналъёс басьтыны быгатозы.  Тегъёс: Мерлык ВладимирПутин Удмуртия Россия пиналъёс коньдон  